Tisztelt Kollégák!

Kedves Barátaim!

Először 2001-ben írtam meg az Elnökség beszámolóját az egy évvel korábbi megválasztásom után. Immáron ez a 16. beszámoló a végzett munkánkról. A Szövetség pedig belépett a második 25 évbe. Azt hiszem ez az utóbbi szám is mutatja, hogy szükség van egy olyan szervezetre amely összefogja a sportlétesítményekben, a sportlétesítményekért dolgozók körét.

Amikor 1991 tavaszán megalakult a Szövetség, azzal a céllal jött létre, hogy szakmai segítséget nyújtson tagjainak és érdekvédelmi szervezet legyen. Hogy ez mennyire valósult meg az az eltelt időszakban nem egyszerű megítélni. De az biztos hogy a 26 év az 26 év és még mindig működik. Persze változások voltak, vannak, lesznek hiszen minden változik. A kezdetekben több mint hetven tagunk volt, de ahogy lenni szokott ebből 40-50 volt az aktív. Ma már csak(?) harmincan vagyunk és ebből kb. 20-22 aktív. De nem is a számok a fontosak –még ha a 26 évnél erre hivatkoztam- hanem az, hogy egy szakmai szervezet működik, összefog egy olyan réteget a sportban akik egyébként nem tartoznak sehova.

Mi –a sportlétesítmények- fontos de néha hálátlan szerepet töltünk be a magyar sportban. A magyar sport fejlődésében, fejlesztésében éveken keresztül elmaradt a figyelem ami ahhoz kellett volna hogy a sportlétesítmények tartani, követni tudják a sportágak fejlődését. Emlékeztek rá amikor a kosárlabda szabályok (a pályára vonatkozóan) változtak mennyi gondot jelentett a megoldáshoz szükséges pénz előteremtése? Nem a kluboké volt a létesítmény. Egy-egy önkormányzat jóindulatán múlt, hogy megoldották.

Szövetségünk 2011-ben elkészített egy szakmai anyagot amelyben összefoglaltuk az általunk fontosnak vélt irányt. Hogy ennek volt-e szerepe abban amely az utóbbi néhány évben a sportlétesítmények fejlesztésében elindult azt sohasem tudjuk meg. De-előbb a szabadtéri létesítményekben, aztán a fedettekben- elindult és folyamatosan tart. Úgy gondolom eközben jött rá mindenki a döntéshozók közül, hogy valóban mennyire le voltak pusztulva a sportlétesítmények. Csoda hogy a sportolók mégis hozták az eredményeket. Ne legyünk álszerények, tekintsük egy kicsit magunkénak is a most folyó fejlesztési munkákat.

Mint már a beszámoló elején is szerepelt, a taglétszámunk 2016-ra alaposan lecsökkent. Ez azzal is magyarázható hogy az Alapszabályban is rögzített elvek szerint kizártuk tagjaink sorából a tagdíjat nem fizetőket. Az is igaz hogy voltak önkéntes kilépők is, hiszen több településen átalakult az üzemeltetési forma. Fontos változás volt életünkben, hogy jogszabály változás miatt meg kellett szüntetnünk a természetes személyek tagsági viszonyát.. Az elmúlt időszakban 18 ilyen tagunk volt, akik már nyugdíjasként –egykor intézmények vezetői, dolgozói voltak- sem akartak elszakadni a közösségtől. Az elmúlt évben márciusban rendes, míg novemberben rendkívüli Közgyűlést tartottunk ahol az Alapszabályt módosítottuk az előbbiek szerint.

A márciusi Közgyűlésen –Pécsett- tisztségviselőket is választottunk. A következő négy évben az alábbiak töltenek be tisztségeket:

Elnök: Tompa Andor (Tata)

Tagok: Borbély Imre (Tiszafüred), Dér Tamás (Kaposvár), Csillag Balázs (Szekszárd), Gál Csaba (Tiszaújváros), Molnár Péter (Budapest), Rózsa József (Szolnok), Schneider Béla (Székesfehérvár),Vári Attila (Pécs)

FEB elnök: Pánger Tímea (Somogyjád)

Tagok: Kiss Gézáné (Kaposvár), Szabó Andrea (Gyula)

A találkozót Vári Attila és csapata remekül szervezte meg, nem csak a szakmai hanem a szabadidős programokat is. Köszönjük a munkájukat.

A rendkívüli Közgyűlést a novemberi kitüntetési ünnepséggel együtt tartottuk meg. A bíróság jelzésére kellett módosítanunk az Alapszabályt a már említett természetes személyek tagsági viszonya miatt. A jogszabály szerint Ők egy „Civil társaság” tagjaiként lehetnek a Szövetség tagjai. Ez a Civil Társaság a Tiszavasvári Olimpiai Baráti Kör Egyesület lett, amely így felvételét kérve hivatalosan is tagja lett a Szövetségünknek. A kitüntetési ünnepségen elismerést vehettek át:

Takács Tamás Emlékdíj: Perczelné Tatai Katalin

Sportlétesítményekért Emlékdíj: Csurgó Önkormányzata

Gratulálunk a kitüntetetteknek!

Hogy 2017-ben is az arra érdemesek kaphassanak kitüntetést, kérjük tagjainkat éljenek a lehetőséggel és javasoljanak személyeket, szervezeteket.

Az Elnökség 2016-ban négy alkalommal ülésezett és az előzetes ülésrendben meghatározott napirendet tárgyalta meg. Az alábbi témák kerültek megbeszélésre:

* taglétszám növelésének lehetőségei
* a honlap működőképesebbé tétele
* az oktatási rendszer átalakításának hatása a létesítmények üzemeltetésére
* kapcsolat felvétele a Megyei Jogú Városok Szövetségével
* Szakmai Találkozó megszervezése
* szakmai tanulmányút megszervezése

Az ülések minden esetben határozatképesek voltak.

Az Elnökség tanulmányutat szervezett szeptember 29-október 2 között Lengyelországba. Krakkóban megnézhettük Európa 3. legnagyobb Arénáját, részletes szakmai tájékoztatót kaptunk az üzemeltetésről, működtetésről. Szabadidős programként ellátogattunk Auswitczba és a Wieliczkai sóbányába, sétát tettünk a Wawelben . Az úton 31 fő vett részt. A szervezésben Járdán László és Schneider Béla dolgozott sokat. Jól szervezett, jó hangulatú út volt.

Az Elnökség Hírlevél-ben tájékoztatta a tagságot a Szövetség életéről amelyet 2016-ban négy alkalommal küldött el. A Szakmai Találkozókon, Közgyűlésen fontos események a szakmai prezentációk, amelyek a tájékoztatást és az üzemeltetéshez nyújtott segítséget jelentik. Az elmúlt évben az alábbiakra került sor:

* Vári Attila tájékoztatója a PSN Zrt működéséről
* Rátgéber László Tájékoztatója a Rátgéber Akadémia működéséről. fejlesztéséről
* AGROLÁNC – élőfüves labdarúgó pályák karbantartása
* LUTZ-Szivattyúk Magyarország Kft – uszodák üzemeltetése
* ÖKO-Energia Kft – sportlétesítmények víztakarékossága

Az év folyamán tárgyalásokat folytattunk a magyar Edzők Társaságával a „sportlétesítményeket üzemeltető” mint szakma oktathatóságáról. A téma továbbra is aktuális, de további egyeztetést igényel.

Az Elnökség úgy ítéli meg, hogy a Szövetség betölti azt a szerepet amelyet az alapításkor megjelölt magának. Továbbra is keresni kell azokat a szakmai partnereket akikkel együtt napirenden kell tartani a sportlétesítmények tudatos, tervezett fejlesztését. Ennek érdekében minden lehetőséget ki kell használni a taglétszám növelésére. El kell érni, hogy szakmai kérdésekben –sportlétesítmények építése, fejlesztése, üzemeltetése- kérjék ki a Szövetség véleményét. A közösségi élet fontos, ezért a Szakmai találkozók, tanulmányi utak szervezését folytatni kell és ezeken minél többen vegyenek részt. Ebben az évben több világverseny is szóba jöhet tanulmányi út céljaként:

* női-férfi kosárlabda EB
* női röplabda EB

A Szövetség működési költségeire lehetőség van pályázni, ezt a pályázatot el kell készíteni.

Az Elnökség ezt javasolja a Közgyűlésnek hogy a tagdíj mértéke ebben az évben se változzon!

Remélem a beszámoló minden, a Szövetség életében fontos eseményt érintett. Kérem és várom a kérdéseket, hozzászólásokat hogy amennyiben szükséges javítani tudjuk a munkánkat. Köszönöm mindenkinek aki a múlt évben bármiben segített.

Kérem, hogy a kérdések, hozzászólások, válaszok után az Elnökség beszámolóját a Közgyűlés fogadja el.

 **Elnökségi ülésterv**

 **2017**

 **Január 24** Napirend**: 1.**Tájékoztató az előző ülés óta történtekről.

 2. Közgyűlés előkészítése.

 3. Egyebek

  **Március 21-22** Közgyűlés

**Április**  Napirend: 1. Tájékoztató az előző ülés óta történtekről.

 2. Tanulmányi út előkészítése.

 3. Szakmai találkozó előkészítése.

 4. Egyebek.

**Junius**  Napirend: 1. Tájékoztató az előző ülés óta történtekről.

 2. Szakmai találkozó programjának egyeztetése.

 3. Együttműködési megállapodás előkészítése szakmai partnerrel.

 4. Kitüntetési felhívás előkészítése.

 5. Egyebek.

 **Szeptember** Napirend: 1.Tájékoztató az előző ülés óta történtekről.

 2. Kitüntetési javaslatok véleményezése.

 3. Tagsági létszám bővítésének lehetőségei.

 4. Egyebek.

 **November** Napirend: 1. Tájékoztató az előző ülés óta történtekről.

 2. Kitüntetések átadása.

 3. Szakmai prezentációk.

 4. Egyebek.

 **Szakmai Tanulmányút**

**Esemény**: Női Röplabda EB

**Időpont**: 2017. szeptember 21-25 (csütörtök-hétfő)

**Színhely**: Baku (Azerbajdzsán)

**Tervezett program**:

 21-én indulás Budapestről repülővel ( Isztanbuli átszállással)

 22-én Magyarország – Azerbajdzsán mérkőzés

 23-án Magyarország – Lengyelország mérkőzés

 24-én Magyarország – Németország mérkőzés

 25-én utazás vissza ( amennyiben kedvezőbb a járat 24-én, akkor

 1 nappal rövidebb lesz az út)

 A mérkőzések napján szabadprogram, városnézés, esetleg

 kirándulás.

**Költségek**: kb. 150.000 Ft/fő 2 ágyas szobában.

**Jelentkezési határidő**: 2017. március 21 –én a Közgyűlésig.

**Jelentkezés:** név, útlevél (szig) szám, érvényességi idő megadásával.

A jelentkezéssel egyidőben a Szövetség számlájára (109140007-00000010-28160011) 50.000 FT/fő előleget kérünk átutalni.

A jelentkezések beérkezése után dönt az Elnökség az út megszervezéséről. Amennyiben nem indul, az előleget természetesen visszafizetjük.

Kérem a határidő betartását.